section_heading: Vojna karijera
paragraph_text: Paul Fleck rođen je 26. lipnja 1859. u Gross-Glogau. U prusku vojsku stupio je služeći u Kadetskom korpusu. Od travnja 1876. služi u 18. pješačkoj pukovniji u kojoj u lipnju 1879. postaje pobočnikom. Prusku vojnu akademiju pohađa od rujna 1884., te se po završetku iste, s činom poručnika, u koji je unaprijeđen u travnju 1886., vraća na službu u 18. pješačku pukovniju. U travnju 1888. postaje vojnim instruktorom u Pruskom nadzorništvu za kadete koju dužnost obnaša do srpnja 1889. kada je premješten na službu u 12. grenadirsku pukovniju smještenu u Frankfurtu na Odri. U travnju 1891. promaknut je u satnika, te je s tim činom ponovno premješten na službu u Prusku nadzorništvo za kadete kao vojni predavač. Navedenu dužnost obnaša idućih pet godina, do ožujka 1896., kada postaje zapovjednikom satnije u 12. grenadirskoj pukovniji u kojoj je ranije već služio. Tijekom službe u navedenoj pukovniji u prosincu 1898. unaprijeđen je u bojnika, te u svibnju 1900. postaje i zapovjednikom bojne.